**รายงานการประชุม**

**การประชุมระดมความคิดเห็นเกี่ยวกับพระราชบัญญัติการเดินเรือในน่านน้ำไทย (ฉบับที่ ๑๗) พ.ศ.๒๕๖๐**

**วันพุธที่ ๒๑ มิถุนายน ๒๕๖๐ เวลา ๑๓.๓๐ น.**

**ณ ห้องประชุมป่าโมก ชั้น ๒ ศาลากลางจังหวัดอ่างทอง**

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

**ผู้มาประชุม**

1. นายประมวล มุ่งมาตร รองผู้ว่าราชการจังหวัดอ่างทอง (ประธาน)
2. นางอุทัยวรรณ ทิพย์เนตร เจ้าพนักงานที่ดินจังหวัดอ่างทอง
3. นายสุธี ศรีสุวรรณ แทน ผู้อำนวยการสำนักงานทรัพยากรธรรมชาติและ

สิ่งแวดล้อมจังหวัดอ่างทอง

1. ว่าที่ร้อยตรี สัญชัย ศิริเดช แทน หัวหน้าสำนักงานจังหวัดอ่างทอง
2. นายสุพร นิยมเนตร์ แทน ธนารักษ์พื้นที่อ่างทอง
3. นายชุมพล นามสังข์ แทน ปลัดจังหวัดอ่างทอง
4. นายสมชาย ไพรวรรณ์ แทน โยธาธิการและผังเมืองจังหวัดอ่างทอง
5. นายชลชัย ทัศกุลณี แทน นายแพทย์สาธารณสุขจังหวัดอ่างทอง
6. นายยุทธชัย จิตอารีรัตน์ แทน ผู้อำนวยการสำนักงานเจ้าท่าภูมิภาคสาขาอยุธยา
7. นายวทัญญู อินวรกิจ แทน ผู้อำนวยการโครงการชลประทานอ่างทอง
8. นายโกเมน ผิวพุ่ม แทน อุตสาหกรรมจังหวัดอ่างทอง
9. นายศักดิ์ดา บรรดาศักดิ์ นายอำเภอเมืองอ่างทอง
10. นายลิขิต ทองนาท นายอำเภอโพธิ์ทอง
11. นายสุนันท์ แก้ววิมล แทน นายอำเภอวิเศษชัยชาญ
12. นายวุฒิภัทร วงศ์นิ่ม แทน นายอำเภอไชโย

**ผู้เข้าร่วมประชุม**

1. นายวรวิทย์ คงขำ แทน ประมงจังหวัดอ่างทอง
2. จ.ส.อ.วิชาญ ศรประสิทธิ์ กองร้อยรักษาความสงบเรียบร้อย ที่ ๒
3. นายอร่าม พงษ์ศรี นักวิเคราะห์นโยบายและแผนชำนาญการ สำนักงาน

จังหวัดอ่างทอง

1. นายวรพงศ์ เกตุดิษฐ์ นักวิเคราะห์นโยบายและแผนปฏิบัติการ สำนักงาน

จังหวัดอ่างทอง

**ระเบียบวาระที่ ๑** **เรื่องที่ประธานแจ้งให้ที่ประชุมทราบ**

ด้วยพระราชบัญญัติการเดินเรือในน่านน้ำไทย (ฉบับที่ ๑๗) พ.ศ.๒๕๖๐ ได้ลงประกาศในราชกิจจานุเบกษาเมื่อวันที่ ๒๔ มกราคม ๒๕๖๐ และมีผลบังคับใช้ในวันที่ ๒๓ กุมภาพันธ์ ๒๕๖๐ โดยในบทบัญญัติมาตรา ๑๘ ของกฎหมายดังกล่าว กำหนดให้เจ้าของหรือผู้ครอบครองอาคารหรือสิ่งปลูกสร้าง ล่วงล้ำลำน้ำที่ไม่เคยได้รับอนุญาต หรือเคยได้รับอนุญาตแต่ปลูกสร้างไม่เป็นไปตามรูปแบบที่ได้รับอนุญาตก่อนวันที่ ๒๓ กุมภาพันธ์ ๒๕๖๐ มาแจ้งให้เจ้าท่าทราบภายในวันที่ ๒๒ มิถุนายน ๒๕๖๐ หากไม่มาแจ้งภายในกำหนด ต้องระวางโทษจำคุกไม่เกิน ๓ ปี หรือปรับโดยคำนวณตามพื้นที่อาคารหรือสิ่งอื่นใดที่ปลูกสร้างดังกล่าวในอัตราตารางเมตรละ ๑,๐๐๐ บาท แต่ไม่เกิน ๒,๐๐๐ บาท ในการนี้ กระทรวงมหาดไทยขอให้จังหวัดตรวจสอบและสรุปข้อเท็จจริงเกี่ยวกับปัญหาดังกล่าวในพื้นที่ที่รับผิดชอบ อาทิ จำนวนเจ้าของหรือผู้ครอบครองอาคารหรือสิ่งปลูกสร้างล่วงล้ำลำน้ำที่ไม่เคยได้รับอนุญาต หรือเคยได้รับอนุญาตแต่ปลูกสร้างไม่เป็นไปตามรูปแบบ ที่ได้รับอนุญาตก่อนวันที่ ๒๓ กุมภาพันธ์ ๒๕๖๐ และสภาพปัญหาโดยทั่วไปของจังหวัดเกี่ยวกับกรณีดังกล่าวจัดประชุมหน่วยงานที่เกี่ยวข้องเพื่อระดมความคิดเห็น แล้วแจ้งผลการดำเนินการให้กระทรวงมหาดไทยทราบ

ในการนี้ จังหวัดอ่างทองจึงเชิญท่านเข้าร่วมประชุมเพื่อระดมความคิดเห็นเกี่ยวกับพระราชบัญญัติดังกล่าว โดยจะได้นำผลการหารือในที่ประชุมรายงานไปยังกระทรวงมหาดไทยต่อไป

**มติที่ประชุม** รับทราบ

**ระเบียบวาระที่ ๒** **เรื่องเพื่อทราบ**

สรุปสาระสำคัญของ พรบ.การเดินเรือในน่านน้ำไทย (ฉบับที่ ๑๗) พ.ศ.๒๕๖๐

**ประธาน** ข้อมูลจำนวนผู้ปลูกสร้างสิ่งล่วงล้ำลำน้ำของจังหวัดอ่างทองจะมีอยู่ที่หน่วยงานใด

**นายอำเภอเมือง** โดยปกติจะมีคณะกรรมการพิจารณาการก่อสร้างสิ่งล่วงล้ำลำน้ำระดับจังหวัด ซึ่งมีสำนักงานจังหวัดรับผิดชอบอยู่

**ประธาน** ถ้าอย่างนั้นทางกรมเจ้าท่ามีฐานข้อมูลนี้อยู่ใช่หรือไม่

**ผู้แทนเจ้าท่าภูมิภาค** กรมเจ้าท่าจะมีเฉพาะข้อมูลของผู้ยื่นขออนุญาตและได้รับอนุญาตแล้วเท่านั้น

**ประธาน** กำนัน ผู้ใหญ่บ้านในท้องที่มีข้อมูลหรือไม่

**นายอำเภอเมือง** กำนัน ผู้ใหญ่บ้านไม่มีข้อมูลส่วนนี้ เนื่องจากไม่ได้เป็นเจ้าพนักงานที่มีอำนาจตามกฎหมายของเจ้าท่า จึงไม่มีความรู้ความเข้าใจในเรื่องนี้

**ผู้แทน นอ.ไชโย** ขออนุญาตสอบถามทางเจ้าท่าว่า เนื่องจากตอนที่เป็นปลัดอาวุโสทึ่อำเภอบางปะหัน เคยมีกรณีพิพาทเกี่ยวกับการก่อสร้างล่วงล้ำลำน้ำแม่น้ำลพบุรี ตอนนั้นทางเจ้าท่าชี้แจงว่ามีอำนาจดูแลแค่ในน้ำ ไม่มีอำนาจดูแลบนพื้นดิน จึงอยากทราบว่ากรมเจ้าท่ามีขอบเขตอำนาจดูแลแค่ไหน อย่างไร

**ผู้แทนเจ้าท่าภูมิภาค** ขออนุญาตชี้แจงในส่วนของสาระสำคัญของ พรบ.ใหม่ก่อนนะครับ

พรบ.การเดินเรือในน่านน้ำไทย (ฉบับที่ ๑๗) พ.ศ.๒๕๖๐ จะมีการปรับปรุงบทกำหนดโทษให้สูงขึ้น ทั้งนี้เนื่องจากปัจจุบันมีการก่อสร้างสิ่งล่วงล้ำลำน้ำผิดกฎหมายมากขึ้น โดยกรมจะอาศัยอำนาจในการพิจารณาอนุญาตตามกฎกระทรวงฉบับที่ ๖๓ ซึ่งตอนนี้ได้มีการแก้ไขกฎกระทรวงดังกล่าวโดยเพิ่มสิ่งปลูกสร้างล่วงล้ำลำน้ำที่ต้องขออนุญาตอีก ๓ ประเภท

ส่วนคำถามเรื่องขอบเขตอำนาจของกรมเจ้าท่านั้น ขอเรียนว่า กรมเจ้าท่ามีอำนาจพิจารณาเฉพาะสิ่งปลูกสร้างที่อยู่ในน้ำ หรือที่ยื่นลงไปในน้ำเท่านั้น

**นายอำเภอเมือง** ในกรณีที่ชาวบ้านสร้างทางสำหรับลงจากตลิ่งไปที่แม่น้ำ ต้องขออนุญาตต่อกรมเจ้าท่าด้วยหรือไม่

**ผู้แทนเจ้าท่าภูมิภาค** ในกรณีนี้ ถ้าหากไม่ใช่ท่าเรือก็ไม่เข้าข่ายต้องขออนุญาตตามมาตรา ๑๑๗ แห่ง พรบ.การเดินเรือในน่านน้ำไทย

จากที่ได้เข้าร่วมการประชุมรับฟังความคิดเห็นที่อยุธยาก่อนหน้านี้ ที่นั่นก็จะมีปัญหาเรื่องการปลูกสร้างบ้านเรือนลงไปในแม่น้ำค่อนข้างมาก ซึ่งตามกฎหมาย บ้านถือเป็นสิ่งปลูกสร้างล่วงล้ำลำน้ำที่ไม่อยู่ในข่ายที่จะอนุญาตได้ ซึ่งถ้าหากบังคับใช้ตามกฎหมายจริงจัง ก็จะทำให้ประชาชนได้รับความเดือดร้อนอย่างมาก ดังนั้นจึงมีการเสนอในที่ประชุมดังกล่าวว่า กรณีแบบนี้เป็นลักษณะของวิถีชุมชน กรมเจ้าท่าควรจะมีการพิจารณาแก้ไขมาตรการในส่วนนี้ด้วย ซึ่งกรมเจ้าท่าได้รับข้อเสนอไปพิจารณาแก้ไขแล้ว

**ประธาน** หากท่านใดมีข้อสงสัยเกี่ยวกับ พรบ.นี้ ขอให้สอบถามกับผู้แทนกรมเจ้าท่าได้ จากนั้นเราจะรับฟังปัญหาของแต่ละอำเภอ แล้วจะเป็นการระดมความคิดเห็นเพื่อสรุปเสนอต่อกระทรวงมหาดไทยต่อไป

**ผู้แทน นอ.ไชโย** กรณีของอำเภอที่มีชาวบ้านร้องเรียนไปยังสำนักนายกรัฐมนตรี ซึ่งอำเภอได้ประสานไปที่กรมเจ้าท่าแล้ว แต่ก็ยังไม่ได้ความชัดเจน จึงอยากทราบว่ากรณีนี้จะดำเนินการอย่างไร

**ประธาน** ที่ดินพอเข้าใจคำถามและชี้แจงได้หรือไม่

**เจ้าพนักงานที่ดินจังหวัด**  ในมุมมองของที่ดิน ถ้าเป็นที่ๆน้ำท่วมไม่ถึง ย่อมถือเป็นที่สาธารณะ ซึ่งไม่อยู่ในอำนาจของกรมเจ้าท่า แต่ถ้าเป็นที่น้ำท่วมถึงก็อยู่ในอำนาจเจ้าท่า

**ผู้แทนเจ้าท่าภูมิภาค** ขอชี้แจงเพิ่มเติมว่า การพิจารณาว่ากรณีนั้นๆ เข้าข่ายตามมาตรา ๑๑๗ หรือไม่ ต้องดูว่าสิ่งปลูกสร้างนั้นอยู่เหนือน้ำ บนน้ำ หรือใต้น้ำ ถ้าไม่เข้าข่ายสามกรณีนี้ย่อมไม่อยู่ในอำนาจของกรมเจ้าท่า

**ประธาน** ในกรณีสิ่งปลูกสร้างล่วงล้ำลำน้ำที่มีการขออนุญาตถูกต้อง เจ้าท่าก็จะมีข้อมูลส่วนนี้ แต่ในกรณีที่สร้างผิดไปจากแบบที่ขออนุญาต แล้วต้องแจ้งภายในวันที่ ๒๒ มิถุนายน ๒๕๖๐ กรณีนี้เจ้าท่าก็อนุญาต แต่จะต้องถูกปรับใช่หรือไม่

**ผู้แทนเจ้าท่าภูมิภาค** ใช่ครับ จะมีทั้งการปรับตามกฎหมาย และมีการปรับทางปกครองด้วย

**ประธาน** ในส่วนการปรับทางปกครองจะปรับเป็นรายวันใช่หรือไม่

**ผู้แทนเจ้าท่าภูมิภาค** ปรับเพียงครั้งเดียวครับ

**ประธาน** ถ้าสิ่งปลูกสร้างนั้นไม่สามารถอนุญาตได้ก็จะสั่งให้รื้อถอนใช่หรือไม่

**ผู้แทนเจ้าท่าภูมิภาค** ใช่ครับ ให้ผู้ปลูกสร้างหรือผู้ครอบครองสิ่งปลูกสร้างนั้นดำเนินการรื้อถอนภายใน ๑ ปี หากพ้นกำหนดแล้วยังไม่ดำเนินการ กรมเจ้าท่าจะดำเนินการรื้อถอนเอง

**ผู้แทน หน.สนจ.** คือเข้าใจว่าการประชุมวันนี้ เกิดขึ้นเนื่องจากในขั้นตอนการร่างและเสนอร่างกฎหมายนี้ ยังขาดการรับฟังความคิดเห็นจากประชาชน ดังนั้นเมื่อมีการบังคับใช้จริงจังจึงก่อให้เกิดปัญหาตามมา

**ประธาน** ถ้าหากไม่มีใครมีคำถามแล้ว จะให้อำเภอรายงานสภาพปัญหาในพื้นที่เป็นลำดับต่อไป

**ผู้แทนเจ้าท่าภูมิภาค** ขออนุญาตชี้แจงเพิ่มเติมอีกประเด็นครับ ในเรื่องของสิ่งปลูกสร้างล่วงล้ำลำน้ำ กรณีที่เป็นบ้าน กรมเจ้าท่าได้พิจารณาจากเจตนารมณ์ของการแก้ไขกฎหมาย พรบ.การเดินเรือในน่านน้ำไทย เมื่อปี พ.ศ.๒๕๑๕ เพื่อควบคุมสิ่งปลูกสร้างล่วงล้ำลำน้ำนอกเขตพื้นที่กรุงเทพ ดังนั้น กรมเจ้าท่าจึงถือหลักการพิจารณาว่า สิ่งปลูกสร้างล่วงล้ำลำน้ำใดที่พิสูจน์ได้ว่าสร้างมาก่อน พ.ศ.๒๕๑๕ จะไม่อยู่ภายใต้บังคับของกฎหมายนี้ จึงไม่ต้องขออนุญาต

**มติที่ประชุม** รับทราบ

**ระเบียบวาระที่ ๓** **เรื่องเพื่อพิจารณา**

สภาพปัญหาในพื้นที่ และรับฟังความคิดเห็นเกี่ยวกับพระราชบัญญัติการเดินเรือในน่านน้ำไทย (ฉบับที่ ๑๗) พ.ศ.๒๕๖๐

**ประธาน** เชิญนายอำเภอแต่ละอำเภอรายงานสภาพปัญหาในพื้นที่

**นายอำเภอเมืองอ่างทอง** ในพื้นที่อำเภอเมืองอ่างทองมีผู้ตื่นตัวกับการบังคับใช้พรบ.ฉบับใหม่อยู่สองกลุ่ม กลุ่มแรกคือผู้ประกอบการธุรกิจ กลุ่มที่สองคือผู้เลี้ยงปลาในกระชัง ส่วนประชาชนทั่วไปส่วนใหญ่ยังไม่ทราบข้อมูล และยังไม่เข้าใจว่าจะต้องดำเนินการขออนุญาตอย่างไร ดังนั้น กรมเจ้าท่าควรจะมีหนังสือมาที่กระทรวงมหาดไทย หรือผู้เกี่ยวข้องให้มีการประชาสัมพันธ์ข้อมูลกับประชาชนให้ชัดเจนก่อน จึงค่อยบังคับใช้กฎหมายอย่างจริงจัง

**นายอำเภอโพธิ์ทอง** สภาพปัญหาในอำเภอส่วนใหญ่ไม่แตกต่างจากพื้นที่อื่นมากนัก คือผู้ปลูกสร้างริมแม่น้ำก็จะได้รับผลกระทบ ซึ่งเท่าที่ทราบส่วนใหญ่จะเป็นกลุ่มผู้เลี้ยงปลาในกระชัง ส่วนกรณีสร้างบ้านรุกล้ำลงไปในแม่น้ำ ก็มีพอสมควร แต่หากจะให้อำเภอดำเนินการสำรวจ ก็ต้องให้กรมเจ้าท่าส่งแบบและแนวทางการพิจารณาให้อำเภอก่อน เพื่อจะได้ดำเนินการสำรวจอย่างถูกต้อง ส่วนการบังคับให้ราษฎรรื้อถอนนั้นคงเป็นไปได้ยาก เพราะตอนนี้ยังไม่มีหนังสือแจ้งเตือนมาถึงประชาชนเลยด้วยซ้ำ ซึ่งทางอำเภอก็ยังไม่มีข้อมูลในส่วนนี้

**นายอำเภอวิเศษชัยชาญ** ในส่วนของอำเภอวิเศษชัยชาญ มีผู้เลี้ยงปลาในกระชังจำนวน ๑๓ ราย ส่วนการปลูกสร้างบ้านเรือนริมแม่น้ำ เฉพาะในเขตเทศบาลตำบลบางจัก มีผู้ได้รับผลกระทบจำนวน ๑๙๓ ราย ดังนั้น จึงเสนอเหมือนกับนายอำเภอเมืองอ่างทองว่า เจ้าท่าควรมีการประชาสัมพันธ์ให้ประชาชนรับรู้และเข้าใจมากกว่านี้ก่อน

**ประธาน** แสดงว่าปัญหาสำคัญในตอนนี้ คือ เจ้าท่าเองยังไม่มีข้อมูลเรื่องจำนวนผู้ปลูกสร้างสิ่งล่วงล้ำลำน้ำมากพอ ซึ่งหากบังคับใช้กฎหมายจริงจะมีผู้ได้รับผลกระทบมาก

**นายอำเภอเมืองอ่างทอง** ปัจจุบันแม้แต่วัดที่อยู่ริมแม่น้ำก็ยังมีการปลูกสร้างสิ่งล่วงล้ำลำน้ำเป็นจำนวนมากเช่นกัน

**ประธาน** เรื่องก่อสร้างบ้านเรือนล้ำไปในน้ำเข้าข่ายวิถีชุมชนหรือไม่

**ผู้แทนเจ้าท่าภูมิภาค** ใช่ครับ ตอนนี้กรมเจ้าท่าได้เสนอเรื่องนี้ไปแล้วครับ

**ประธาน** ที่ดินมีข้อเสนอเพิ่มเติมหรือไม่

**เจ้าพนักงานที่ดินจังหวัด** ในส่วนของที่ดินเห็นว่า พรบ.ฉบับใหม่นี้ให้อำนาจกับกรมเจ้าท่ามาก แต่เจ้าท่ายังไม่มีกลไกในระดับพื้นที่ที่ครอบคลุมพอ จึงเสนอให้เจ้าท่าพิจารณาให้มีการจัดตั้งหน่วยงาน หรือจัดให้มีเจ้าหน้าที่ประจำอยู่ในพื้นที่เสี่ยงด้วย

**ผู้แทนโยธาธิการฯ** ขอเสนอว่า กรมเจ้าท่าควรออกกฎกระทรวงยกเว้นให้ส่วนราชการหรือหน่วยงานของรัฐที่มีความจำเป็นต้องก่อสร้างสิ่งล่วงล้ำลำน้ำ ไม่ต้องดำเนินการขออนุญาต โดยเพียงแค่แจ้งให้กรมเจ้าท่าทราบ เช่นเดียวกับ พรบ.ควบคุมอาคาร

**ผู้แทน หน.สนจ.** ในส่วนของสำนักงานจังหวัดมีข้อเสนอว่า เนื่องจากดูตาม พรบ.ใหม่นี้ กฎหมายนี้มีผลย้อนหลัง อีกทั้งตามรัฐธรรมนูญฉบับปัจจุบัน กำหนดให้การออกกฎหมายที่ส่งผลกระทบต่อประชาชน ต้องมีการรับฟังความคิดเห็นอย่างรอบด้าน จึงเสนอให้พิจารณาในส่วนนี้ด้วย

**ประธาน** ประมงมีข้อเสนอเพิ่มเติมหรือไม่

**ผู้แทนประมงจังหวัด** กรมประมงเคยมีการหารือไปที่คณะกรรมการกฤษฎีกา เพื่อสอบถามว่ากระชังเลี้ยงปลาถือเป็นเครื่องมือการประมงหรือไม่ ซึ่งกฤษฎีกาตีความว่า กระชังเลี้ยงปลาถือเป็นสิ่งล่วงล้ำลำน้ำ ดังนั้นผู้เลี้ยงปลาในกระชังต้องเสียค่าปรับและค่าตอบแทนรายปีให้กรมเจ้าท่า ซึ่งตามประกาศของกรมเจ้าท่า กระชังเลี้ยงปลาถือเป็นสิ่งล่วงล้ำลำน้ำเชิงพาณิชย์ ต้องเสียค่าปรับทางปกครองตารางเมตรละ ๑,๐๐๐ บาท และยังต้องเสียค่าตอบแทนรายปีตารางเมตรละ ๕๐ บาท ซึ่งจากที่ลงพื้นที่พูดคุยกับผู้เลี้ยงปลาในกระชัง ได้เสนอให้เจ้าท่าพิจารณายกเว้นค่าปรับทางปกครอง และลดอัตราค่าตอบแทนรายปีลงเหลือตารางเมตรละ ๕-๑๐ บาท

**ประธาน** ตามที่สภาเกษตรกร กลุ่มผู้เลี้ยงปลาในกระชัง คณะกรรมการสิทธิมนุษยชนแห่งชาติ กรมประมง ยื่นหนังสือถึงนายกรัฐมนตรีเกี่ยวกับประเด็นปัญหาการบังคับใช้กฎหมายนี้ กระทรวงมหาดไทยจึงกำหนดให้จังหวัดดำเนินการจัดประชุมรับฟังความคิดเห็น ซึ่งสำนักงานจังหวัดจะดำเนินการสรุปความคิดเห็นส่งให้กระทรวงหมาดไทยต่อไป

**มติที่ประชุม** ที่ประชุมได้เสนอความคิดเห็นเกี่ยวกับ พรบ.การเดินเรือในน่านน้ำไทย (ฉบับที่ ๑๗) พ.ศ.๒๕๖๐ ดังนี้

1. ควรมีการประชาสัมพันธ์ข้อมูลเกี่ยวกับ พรบ.ดังกล่าวให้กับประชาชนให้ชัดเจน และมีการรับฟังความคิดเห็นอย่างรอบด้าน ก่อนจะมีการบังคับใช้กฎหมายอย่างจริงจัง
2. ควรมีการพิจารณาผ่อนผันให้กับผู้ปลูกสร้างบ้านเรือนล่วงล้ำลงไปในน้ำ เนื่องจากถือเป็นวิถีชุมชนที่มามานานก่อนการแก้ไขและบังคับใช้ พรบ.นี้ รวมทั้งการพิจารณาผ่อนผันค่าปรับทางปกครองและค่าตอบแทนรายปีที่เรียกกับจากกลุ่มผู้เลี้ยงปลาในกระชังในแม่น้ำโดยยกเว้นค่าปรับทางปกครอง และลดอัตราค่าตอบแทนรายปีลงเหลือตารางเมตรละ ๕-๑๐ บาท
3. กรมเจ้าท่าควรพิจารณาจัดตั้งหน่วยงาน หรือจัดให้มีเจ้าหน้าที่ประจำอยู่ในพื้นที่เสี่ยงต่อการกระทำผิดกฎหมายด้วย เพื่อให้การดูแลตรวจตรา และบังคับใช้กฎหมายเป็นไปอย่างทั่วถึงและมีประสิทธิภาพมากขึ้น
4. กรมเจ้าท่าควรออกกฎกระทรวงยกเว้นให้ส่วนราชการหรือหน่วยงานของรัฐที่มีความจำเป็นต้องก่อสร้างสิ่งล่วงล้ำลำน้ำ ไม่ต้องดำเนินการขออนุญาต โดยเพียงแต่แจ้งให้กรมเจ้าท่าทราบ เช่นเดียวกับ พรบ.ควบคุมอาคาร

**ระเบียบวาระที่ ๔ เรื่องอื่นๆ**

ไม่มี

**เลิกประชุม** เวลา ๑๕.๔๕ น.

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

(นายวรพงศ์ เกตุดิษฐ์) ผู้จดรายงานการประชุม

นักวิเคราะห์นโยบายและแผนปฏิบัติการ สำนักงานจังหวัดอ่างทอง

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*